title: 2011/166/EÚ: Rozhodnutie Komisie zo 17. marca 2011 o zriadení SHARE-ERIC

text:
               18.3.2011

               SK

               Úradný vestník Európskej únie

               L 71/20

         ROZHODNUTIE KOMISIE
   zo 17. marca 2011
   o zriadení SHARE-ERIC
   (2011/166/EÚ)
   EURÓPSKA KOMISIA
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 723/2009 z 25. júna 2009 o právnom rámci Spoločenstva pre Konzorcium pre európsku výskumnú infraštruktúru (ERIC) (1),
   keďže:

               (1)

               V nariadení (ES) č. 723/2009 sa Komisia poveruje zriadením Konzorcií pre európsku výskumnú infraštruktúru (ďalej len „ERIC“).

               (2)

               Česká republika, Spolková republika Nemecko, Holandské kráľovstvo a Rakúska republika požiadali 14. decembra 2010 Komisiu o vykonanie výskumu zdravia, starnutia a dôchodku v Európe v podobe Konzorcia pre európsku výskumnú infraštruktúru (ďalej len „SHARE-ERIC“), pričom Belgické kráľovstvo sa k tejto žiadosti pripojilo 21. januára 2011 a Švajčiarsko požiadalo o zapojenie do SHARE-ERIC ako pozorovateľ.

               (3)

               Holandské kráľovstvo poskytlo vyhlásenie, ktorým uznáva SHARE-ERIC ako medzinárodný orgán v zmysle článku 143 písm. g) a článku 151 ods. 1 písm. b) smernice Rady 2006/112/ES z 28. novembra 2006 o spoločnom systéme dane z pridanej hodnoty (2) a ako medzinárodnú organizáciu v zmysle článku 23 ods. 1 druhej zarážky smernice Rady 92/12/EHS z 25. februára 1992 o všeobecných systémoch pre výrobky podliehajúce spotrebnej dani a o vlastníctve, pohybe a monitorovaní takýchto výrobkov (3), a to od momentu jeho zriadenia.

               (4)

               Komisia v rámci svojich povinností ustanovených v článku 5 ods. 2 nariadenia (ES) č. 723/2009 posúdila žiadosť a dospela k záveru, že spĺňa požiadavky ustanovené v nariadení (ES) č. 723/2009.

               (5)

               V súlade s článkom 6 ods. 1 a s článkom 20 nariadenia (ES) č. 723/2009 sa viedli konzultácie s výborom zriadeným na základe článku 20 uvedeného nariadenia týkajúce sa jeho stanoviska k zriadeniu SHARE-ERIC, pričom výbor poskytol kladné stanovisko.

               (6)

               Očakáva sa, že SHARE-ERIC bude výrazným prínosom pre ostatné významné európske výskumné a inovačné iniciatívy týkajúce sa starnutia obyvateľstva, ako sú navrhovaná iniciatíva spoločného plánovania Dlhší a lepší život, spoločný program Pomoc starším alebo chorým osobám pri samostatnom bývaní a európske partnerstvo v oblasti inovácií zamerané na aktívne a zdravé starnutie,

         PRIJALA TOTO ROZHODNUTIE:
   Jediný článok
   Zriadenie SHARE-ERIC
   1.   Týmto sa v súlade s nariadením (ES) č. 723/2009 zriaďuje Konzorcium pre európsku výskumnú infraštruktúru na vykonanie výskumu zdravia, starnutia a dôchodku v Európe pod názvom SHARE-ERIC.
   SHARE-ERIC má právnu subjektivitu odo dňa nadobudnutia účinnosti tohto rozhodnutia a v každom členskom štáte požíva najširší možný rozsah spôsobilosti na právne úkony pridelený právnickým osobám podľa právnych predpisov príslušného členského štátu. Môže najmä nadobúdať, vlastniť a nakladať s hnuteľným a nehnuteľným majetkom a duševným vlastníctvom, uzatvárať zmluvy a byť účastníkom súdnych konaní.
   2.   Stanovy SHARE-ERIC, dohodnuté medzi jeho členmi, sú pripojené k tomuto rozhodnutiu. Ich zmena a doplnenie podlieha ustanoveniam v stanovách a článku 11 nariadenia (ES) č. 723/2009. Stanovy musia byť verejne dostupné na webovej stránke ERIC a v jeho štatutárnom sídle.
   3.   Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
   4.   Je záväzné v celom rozsahu a priamo uplatniteľné vo všetkých členských štátoch.

      V Bruseli 17. marca 2011

            Za Komisiu

            predseda

         José Manuel BARROSO

      (1)  Ú. v. EÚ L 206, 8.8.2009, s. 1.

      (2)  Ú. v. EÚ L 347, 11.12.2006, s. 1.

      (3)  Ú. v. ES L 76, 23.3.1992, s. 1.

      PRÍLOHA

         STANOVY SHARE-ERIC

         týkajúce sa zriadenia a prevádzky výskumu zdravia, starnutia a dôchodku v Európe (SHARE)

         Obsah

                  Článok 1:

               Zriadenie SHARE-ERIC

                  Článok 2:

               Štatutárne sídlo a pracovný jazyk

                  Článok 3:

               Úlohy

                  Článok 4:

               Zásady

                  Článok 5:

               Orgány organizácie a vedecké partnerské inštitúcie

                  Článok 6:

               Rada

                  Článok 7:

               Správna rada

                  Článok 8:

               Pôsobnosť

                  Článok 9:

               Príspevky

                  Článok 10:

               Ručenie a poistenie

                  Článok 11:

               Duševné vlastníctvo

                  Článok 12:

               Šírenie a používanie údajov SHARE

                  Článok 13:

               Obstarávanie a oslobodenie od daní

                  Článok 14:

               Zamestnanosť

                  Článok 15:

               Zmeny a doplnenia

                  Článok 16:

               Pristúpenie

                  Článok 17:

               Trvanie existencie organizácie

                  Článok 18:

               Dostupnosť týchto stanov

                  Príloha 1:

               Vedecké partnerské inštitúcie a vedúci tímov v jednotlivých krajinách

                  Príloha 2:

               Vedecká monitorovacia rada

                  Príloha 3:

               Odhadované náklady na výskum a prevádzkové náklady

                  Príloha 4:

               Postup užšej súťaže
            Rakúska republika,
      Belgické kráľovstvo,
      Česká republika,
      Spolková republika Nemecko,
      Holandské kráľovstvo,
      ďalej len „zmluvné strany“,
      ŽELAJÚC si posilniť postavenie Európy a zmluvných strán v oblasti výskumu vo svete a zintenzívniť vedeckú spoluprácu bez ohľadu na hranice vedných disciplín a štátne hranice,
      ZOHĽADŇUJÚC správu Európskej komisie Európskej rade z roku 2001 (dokument Rady 6997/01), podľa ktorej starnutie obyvateľstva a jeho sociálne a hospodárske dôsledky na rast a prosperitu patria k najnaliehavejším výzvam 21. storočia v Európe, pričom v tejto správe sa zdôrazňujú vážne infraštruktúrne rozdiely v chápaní starnutia jednotlivcov a obyvateľstva a vyzýva sa „preskúmať možnosť vykonania, v spolupráci s členskými štátmi, európskeho longitudinálneho výskumu starnutia“ s cieľom podporiť európsky výskum v oblasti starnutia,
      OPIERAJÚC SA o súčasný prototyp výskumu zdravia, starnutia a dôchodku v Európe (SHARE), ktorý bol na základe plánu Európskeho strategického fóra o výskumných infraštruktúrach vybraný na aktualizáciu ako jedna z ústredných výskumných infraštruktúr Európskeho výskumného priestoru,
      UZNÁVAJÚC, že tento nový medziodborový, medzinárodný a longitudinálny výskum s bezprecedentnou úrovňou kvality, pokiaľ ide o súvislosť, šírku a medzinárodnú porovnateľnosť, bude mať v budúcnosti veľký význam pre mnoho rôznych oblastí základných a aplikovaných vied, ako je demografia, ekonómia, epidemiológia, gerontológia, biológia, medicína, psychológia, verejné zdravotníctvo, politika v oblasti zdravia, sociológia a štatistika,
      UZNÁVAJÚC, že tvorba verejných politík na základe dôkazov si vyžaduje aktuálnu dátovú infraštruktúru,
      OČAKÁVAJÚC, že ďalšie krajiny sa zúčastnia na činnostiach vykonávaných spoločne na základe týchto stanov,
      SA DOHODLI TAKTO:
      Článok 1
      Zriadenie SHARE-ERIC
      1.   Zriadi sa distribuovaná Európska výskumná infraštruktúra pod názvom Výskum zdravia, starnutia a dôchodku v Európe (SHARE).
      2.   SHARE má právnu formu Konzorcia pre európsku výskumnú infraštruktúru (ERIC) založeného na základe ustanovenia nariadenia (ES) č. 723/2009 a jeho názov je SHARE-ERIC (ďalej len „organizácia“).
      Článok 2
      Štatutárne sídlo a pracovný jazyk
      1.   Štatutárnym sídlom organizácie je Tilburg, Holandsko.
      2.   Zmluvné strany sa dohodli, že hneď ako nemecké orgány poskytnú potrebné vyhlásenie podľa článku 5 ods. 1 písm. d) nariadenia (ES) č. 723/2009, iniciujú zmenu a doplnenie stanov tak, aby sa štatutárne sídlo presunulo do Nemecka. Táto zmena a doplnenie nadobudne účinnosť až po skončení fázy I, ako sa vymedzuje v článku 8.
      3.   Pracovným jazykom organizácie je angličtina.
      Článok 3
      Úlohy
      1.   SHARE-ERIC vybuduje infraštruktúru mikroúdajov o domácnostiach a jednotlivcoch potrebných na pochopenie starnutia jednotlivcov a spoločnosti (ďalej len „výskum“). Jeho hlavné úlohy sú:

                  a)

                  navrhnúť kľúčový nástroj výskumu, ktorým sa zachytia podstatné informácie o hospodárskych, zdravotných a rodinných/sociálnych podmienkach života jednotlivcov vo veku 50 rokov a starších a ich partnerov;

                  b)

                  realizovať tento nástroj výskumu každé dva roky na paneli respondentov v každom účastníckom štáte a udržiavať kontakt so všetkými členmi panela v období medzi vlnami výskumu;

                  c)

                  zostaviť zozbierané údaje do používateľsky príjemnej databázy dostupnej všetkým vedeckým výskumných pracovníkom s podmienkou dodržiavania príslušných obmedzení týkajúcich sa dôvernosti údajov a viesť túto databázu vrátane základného čistenia, imputácie a dokumentácie údajov.

            2.   Súčasný prototyp SHARE sa aktualizuje v troch rovinách:

                  a)

                  predĺžením trvania výskumu SHARE s cieľom získať jedinečný panel, ktorý sleduje starnutie jednotlivcov a to, ako reagujú na zmeny v sociálnom a hospodárskom prostredí. Touto aktualizáciou sa doplní ďalších sedem vĺn, pričom jednotlivé vlny sa realizujú každé dva roky v troch fázach tak, ako sa vymedzuje v článku 8;

                  b)

                  rozšírením pôsobnosti SHARE na všetky členské štáty EÚ;

                  c)

                  zvýšením veľkosti vzorky SHARE, aby bolo možné výskum použiť aj na analýzy v rámci jednotlivých štátov. Vo všeobecnosti je veľkosť cieľovej vzorky 6 000 osôb vo veku 50 rokov a starších v každom členskom štáte.

            3.   SHARE plní svoje úlohy na neziskovej báze.
      Článok 4
      Zásady
      1.   SHARE navrhnú výskumní pracovníci pre výskumných pracovníkov. Najvyššiu prioritu má špičková úroveň výskumu. Túto špičkovú úroveň SHARE z vedeckého hľadiska monitoruje nezávislá vedecká monitorovacia rada (príloha 2).
      2.   SHARE je nadnárodný výskum. Všetky rozhodnutia o koncepcii výskumu sa riadia princípom nadnárodnej porovnateľnosti v rámci SHARE. Rozhodnutia o koncepcii SHARE budú okrem toho ovplyvnené porovnateľnosťou s jeho sesterskými výskumami, najmä so štúdiou o zdraví a dôchodku v USA a s anglickou longitudinálnou štúdiou starnutia. Témy s nadnárodným výskumným potenciálom majú prednosť pred témami použiteľnými na jednotlivé krajiny.
      3.   SHARE zjednocuje ekonómiu, lekársku vedu a sociálnu vedu. Témy s medziodborovým výskumným potenciálom majú prednosť pred témami použiteľnými na jednotlivé odbory.
      4.   SHARE predstavuje longitudinálny výskum, ktorý sleduje starnutie jednotlivcov. Témy s longitudinálnym výskumným potenciálom majú prednosť pred témami použiteľnými na jednotlivé časové okamihy.
      5.   Výskumom na základe SHARE sa podporia politiky EÚ založené na dôkazoch, ako napríklad iniciatíva Európa 2020 Inovácie v Únii s cieľom pomôcť riešiť problémy spojené so starnutím obyvateľstva vo všetkých štátoch EÚ.
      Článok 5
      Orgány organizácie a vedecké partnerské inštitúcie
      1.   Orgánmi organizácie sú valné zhromaždenie (ďalej len „Rada“, článok 6) a správna rada (článok 7).
      2.   Na základe návrhu správnej rady a vzhľadom na zásady ustanovené v článku 4 si každá zmluvná strana vyberie výskumnú inštitúciu, ktorá je zodpovedná za realizáciu vedeckých úloh SHARE-ERIC vo svojom štáte (ďalej len „vedecká partnerská inštitúcia“).
      3.   Ak jedna z vedeckých partnerských inštitúcií poruší zásady ustanovené v článku 4, zmluvná strana môže na návrh správnej rady vymeniť túto vedeckú partnerskú inštitúciu.
      4.   Správna rada si pri návrhu alebo výmene vedeckej partnerskej inštitúcie vyžiada poradenstvo od vedeckej monitorovacej rady (príloha 2).
      5.   Aktuálne vedecké partnerské inštitúcie sú uvedené v prílohe 1.
      Článok 6
      Rada
      1.   Každú zmluvnú stranu v rade zastupujú maximálne dvaja delegáti. Delegátov v rade vymenúva a odvoláva zmluvná strana. Každá zmluvná strana písomne a bezodkladne informuje predsedu rady o menovaní alebo odvolaní svojich delegátov v rade.
      2.   Každá zmluvná strana má v rade jeden hlas. Rozhodnutia sa prijímajú jednoduchou väčšinou hlasov okrem prípadov, ktoré sú vymedzené v týchto stanovách. V prípade rovnosti hlasov rozhoduje hlas hostiteľskej krajiny.
      3.   Rada si volí predsedu a podpredsedu z delegácií zmluvných strán na obdobie dvoch rokov. Svojim zvolením sa predseda a podpredseda stávajú supra partes (nestranní) a opúšťajú svoje delegácie. Zmluvné strany dotknuté týmto odchodom menujú ďalšieho delegáta za svojho zástupcu v rade.
      4.   Rada zasadá minimálne raz za rok. Zasadnutia rady zvoláva predseda rady. Zasadnutia rady sa zvolajú aj na žiadosť aspoň dvoch zmluvných strán. Mimoriadne zasadnutia rady sa môžu zvolať aj na žiadosť koordinátora (článok 7), ak si to vyžadujú záujmy organizácie.
      5.   Rada prijíma a schvaľuje výročnú správu, účtovnú závierku a ročný plán výdavkov, ktoré predkladá správna rada. Rada minimálne raz ročne preskúma skutočné a predpokladané náklady na výskum a prevádzkové náklady. Rada môže jednohlasne schváliť úpravu príspevkov na tieto ostatné bežné náklady v ročnom pláne výdavkov, ktoré nie sú pokryté žiadnym iným zdrojom financovania (článok 9 ods. 5).
      6.   Rada prijíma a berie na vedomie ročný plán činností, ktorý obsahuje široké vedecké ciele SHARE, zameranie výskumu v nadchádzajúcej vlne, postup certifikácie, ako aj harmonogram výskumu a šírenia. Každé dva roky jej vedecká monitorovacia rada podáva správu.
      7.   Rada volí kvalifikovaným hlasovaním (aspoň dve tretiny zmluvných strán) koordinátora, oblastného koordinátora a ďalších členov správnej rady podľa článku 7 na základe nominácií vedeckých partnerských inštitúcií.
      8.   Štáty, ktoré sa prihlásili k SHARE-ERIC podpísaním Memoranda o porozumení pri príprave výskumu o zdraví, starnutí a dôchodku v Európe (15. júla 2009), sa môžu stať členmi rady bez hlasovacieho práva ako pozorovatelia do momentu pristúpenia k SHARE-ERIC podľa článku 16.
      Článok 7
      Správna rada
      1.   Správnu radu tvorí maximálne šesť členov vrátane:

                  a)

                  riaditeľa SHARE (ďalej len „koordinátor“);

                  b)

                  troch oblastných koordinátorov zastupujúcich tri vedecké oblasti SHARE (ekonómia, zdravie a sociálne/rodinné siete);

                  c)

                  prípadne ďalších vedcov zastupujúcich dôležitú vedeckú oblasť alebo dôležité operačné stredisko SHARE.

            2.   Členovia správnej rady musia byť medzinárodne uznávaní výskumní pracovníci so skúsenosťami s výskumom starnutia a/alebo riadením výskumov.
      3.   Správna rada navrhuje rade všetky strategické a rozpočtové rozhodnutia. Je zodpovedná za všetky finančné a riadiace postupy, ktorými sa zachováva vedecká integrita, nadnárodná porovnateľnosť a celková rovnováha koncepcie výskumu SHARE. Konkrétne je zodpovedná za financie a výsledky, ako aj za dodržiavanie právnych požiadaviek, ako sú dôvernosť údajov a bezpečnostné predpisy na európskej úrovni.
      4.   Správna rada podáva rade výročnú správu o stave výskumu, navrhuje ročný plán výdavkov a činností a pripravuje účtovnú závierku.
      5.   Koordinátor vedie správnu radu a je právnym zástupcom SHARE-ERIC. Koordinátor je zodpovedný za realizáciu výskumu a za zachovávanie rovnako vysokých metodických štandardov vo všetkých účastníckych štátoch.
      6.   Oblastní koordinátori sú zodpovední za vedeckú excelentnosť výskumu vo svojich príslušných vedeckých oblastiach. Konkrétne sú zodpovední za návrh dotazníka vo svojich príslušných oblastiach a za integritu údajov poskytnutých vedeckej obci.
      7.   Správna rada si bude vyžadovať poradenstvo od externých odborníkov a zriadi vedeckú radu, ktorá bude poskytovať poradenstvo vo všetkých vedeckých otázkach (Vedecká monitorovacia rada). Táto rada bude nezávislá od organizácie (príloha 2).
      8.   Vzťahy medzi správnou radou a vedeckými partnerskými inštitúciami sa riadia na základe dohody o konzorciu.
      Článok 8
      Pôsobnosť
      1.   Organizácia sa vzťahuje na obdobie výskumu počas siedmych vĺn rozdelených na tri fázy:

                  a)

                  Počas fázy I organizácia uskutoční v plnom rozsahu úvodnú vlnu výskumu v rokoch 2010 a 2011 na základe koncepcie vytvorenej v prípravnej fáze.

                  b)

                  Počas fázy II organizácia uskutoční v plnom rozsahu tri dodatočné vlny výskumu v rokoch 2012/2013, 2014/2015 a 2016/2017, aktualizuje koncepciu na najvyspelejšiu úroveň a rozšíri údaje.

                  c)

                  Na základe úspešného vedeckého vyhodnotenia organizácia počas fázy III uskutoční v plnom rozsahu tri ďalšie vlny výskumu v rokoch 2018/2019, 2020/2021 a 2022/2023, aktualizuje koncepciu na najvyspelejšiu úroveň a rozšíri údaje.

            Článok 9
      Príspevky
      1.   Príspevky zmluvných strán pokrývajú náklady na sedem vĺn výskumu v každej krajine plus na koordináciu a bežné náklady, ako sú náklady na aktualizáciu koncepcie, šírenie údajov v súvislosti so siedmimi vlnami zberu údajov a rozpočty koordinátora, oblastných koordinátorov a vedeckej monitorovacej rady.
      2.   Príspevky zmluvných strán pokrývajú štyri druhy nákladov: (A) náklady na výskum v každej krajine, (B) prevádzkové náklady na výskum v každej krajine, (C) náklady na koordináciu a (D) ďalšie bežné náklady, pokiaľ nie sú pokryté z iných zdrojov financovania. Tabuľka s predbežnými odhadmi týchto nákladov počas fázy I predstavuje prílohu 3.
      3.   Každá zmluvná strana poskytne SHARE-ERIC priamo alebo prostredníctvom vedeckej partnerskej inštitúcie, za ktorú je zodpovedná, k dispozícii prostriedky na pokrytie podielu príslušnej krajiny na nákladoch na výskum (stĺpec A predbežných odhadov v prílohe 3).
      4.   Každá zmluvná strana poskytne vedeckej partnerskej inštitúcii, za ktorú je zodpovedná, k dispozícii prostriedky na pokrytie podielu príslušnej krajiny na prevádzkových nákladoch (stĺpec B predbežných odhadov v prílohe 3).
      5.   Spolková republika Nemecko financuje náklady na koordináciu výskumu (stĺpec C predbežných odhadov v prílohe 3).
      6.   Každá zmluvná strana poskytuje príspevky do SHARE-ERIC za tú časť ostatných bežných nákladov na výskum, ktoré nie sú pokryté zo žiadnych iných zdrojov financovania. Podiel každej zmluvnej strany je úmerný hrubému národnému dôchodku na obyvateľa podľa najnovších údajov Eurostatu s podmienkou, že podiel žiadnej zmluvnej strany nesmie byť nižší ako 0,5-násobok a vyšší ako 1,5-násobok priemerného podielu. Podrobné zloženie ostatných bežných nákladov sa uvedie v ročnom pláne výdavkov (stĺpec D predbežných odhadov v prílohe 3).
      7.   SHARE-ERIC alebo vedecké partnerské inštitúcie môžu ako konzorcium reagovať na výzvy na predkladanie návrhov uverejnené Európskou komisiou, Národným inštitútom USA pre starnutie a ďalšími nadnárodnými a vnútroštátnymi financujúcimi organizáciami poskytujúcimi finančné prostriedky na projekt ako celok. Týmito finančnými prostriedkami sa môže uhrádzať aj časť alebo celková suma bežných nákladov uvedených v stĺpci D prílohy 3.
      Článok 10
      Ručenie a poistenie
      1.   Finančné ručenie členov za dlhy ERIC je obmedzené ich príspevkami do SHARE-ERIC a dohodne sa v ročných plánoch výdavkov.
      2.   SHARE-ERIC prijme primerané opatrenia na poistenie rizík týkajúcich sa najmä vybudovania a prevádzkovania výskumu.
      Článok 11
      Duševné vlastníctvo
      1.   V súlade s cieľmi týchto stanov sa pod pojmom „duševné vlastníctvo“ rozumie pojem vymedzený v článku 2 Dohovoru o zriadení Svetovej organizácie duševného vlastníctva podpísaného 14. júla 1967.
      2.   SHARE-ERIC je vlastníkom výskumu a všetkých práv duševného vlastníctva, ktoré vyplývajú zo zriadenia tohto výskumu.
      3.   Pokiaľ ide o otázky duševného vlastníctva, vzťahy medzi zmluvnými stranami sa riadia vnútroštátnymi právnymi predpismi zmluvných strán.
      Článok 12
      Šírenie a používanie údajov SHARE
      1.   SHARE-ERIC bezodkladne po vyčistení, imputácii a dokumentácii rozšíri zozbierané údaje vo vedeckej obci.
      2.   Používanie údajov SHARE je bezplatné pre celú vedeckú obec. Správna rada zostaví radu používateľov, ktorá zastupuje záujmy používateľov z radov vedcov, pričom sa zohľadňujú odporúčania vedeckej monitorovacej rady.
      3.   Na používanie a zber údajov SHARE sa vzťahujú vnútroštátne predpisy a predpisy EÚ týkajúce sa ochrany údajov. Používatelia, ktorí nepodliehajú právnym predpisom EÚ, smú používať údaje SHARE pod podmienkou podpísania vyhlásenia o dôvernosti údajov v súlade s formulárom poskytnutým Európskou komisiou (Ú. v. ES L 6, 10.1.2002, s. 52).
      Článok 13
      Obstarávanie a oslobodenie od daní
      1.   SHARE-ERIC zaobchádza s účastníkmi obstarávania alebo uchádzačmi rovnakým a nediskriminačným spôsobom, nezávisle od toho, či sú, alebo nie sú usadení v Európskej únii. Celý postup obstarávania rešpektuje zásady transparentnosti, nediskriminácie a hospodárskej súťaže.
      2.   Vo všeobecnosti je obstarávanie zo strany SHARE-ERIC predmetom smernice Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby (1) s prahovými sumami zmenenými a doplnenými nariadením Komisie (ES) č. 1422/2007 (2) alebo ďalšími zmenami a doplneniami, ako aj uplatniteľných vnútroštátnych predpisov o obstarávaní.
      3.   Na obstarávanie služieb v oblasti výskumu a vývoja na účely výskumu z ktorých bude profitovať celá vedecká obec a ktoré v plnom rozsahu uhrádza SHARE-ERIC, sa uplatňuje článok 16 písm. f) smernice 2004/18/ES prostredníctvom postupu užšej súťaže (príloha 4). Pri takýchto postupoch užšej súťaže, rokovacích konaniach s uverejnením oznámenia o vyhlásení verejného obstarávania a v prípade súťažného dialógu môžu verejní obstarávatelia obmedziť počet vhodných záujemcov, ktorých vyzvú na predloženie ponuky, na rokovanie alebo na vedenie dialógu za predpokladu, že je k dispozícii dostatočný počet vhodných kandidátov.
      4.   Oslobodenia od dane vyplývajúce zo smernice 2006/112/ES sa obmedzujú na dane z pridanej hodnoty v prípade tovarov a služieb v oblasti výskumu a vývoja na účely výskumu, ktoré sú určené na oficiálne použitie, presahujú hodnotu 250 EUR, poskytujú úžitok celej vedeckej obci a sú v plnom rozsahu hradené zo strany SHARE-ERIC. Žiadne iné obmedzenia sa neuplatňujú.
      Článok 14
      Zamestnanosť
      1.   SHARE-ERIC je zamestnávateľ podporujúci rovnosť príležitostí. Pracovné zmluvy sa riadia vnútroštátnymi právnymi predpismi krajiny, v ktorej sú zamestnanci zamestnaní.
      2.   Pri dodržaní požiadaviek vnútroštátnych právnych predpisov každá zmluvná strana v rámci svojej pôsobnosti uľahčí pohyb a pobyt štátnych príslušníkov krajín zmluvných strán zúčastňujúcich sa na úlohách SHARE-ERIC, ako aj ich rodinných príslušníkov.
      Článok 15
      Zmeny a doplnenia
      1.   Rada má právomoc zmeniť tieto stanovy a ich prílohy kvalifikovaným hlasovaním. Na zmenu a doplnenie týchto článkov a príloh sa vyžaduje dvojtretinová väčšina. Dátum každej zmeny a doplnenia sa zaznamená v týchto stanovách.
      2.   Stanovy SHARE-ERIC musia byť vždy v súlade s nariadením (ES) č. 723/2009 o právnom rámci Spoločenstva pre Konzorcium pre európsku výskumnú infraštruktúru a ďalšími platnými európskymi právnymi predpismi a inými právnymi predpismi.
      Článok 16
      Pristúpenie
      1.   Po nadobudnutí účinnosti týchto stanov k nim môže pristúpiť každá vláda so súhlasom dvoch tretín zmluvných strán v Rade na základe dohodnutých podmienok. Podmienky pristúpenia sú predmetom dohody medzi zmluvnými stranami a pristupujúcou vládou alebo skupinou vlád.
      2.   Na základe návrhu správnej rady a vzhľadom na zásady ustanovené v článku 4 si každá pristupujúca zmluvná strana vyberie výskumnú inštitúciu, ktorá je zodpovedná za realizáciu vedeckých úloh SHARE-ERIC v tomto štáte.
      3.   Správna rada si pri návrhu vedeckej partnerskej inštitúcie vyžiada poradenstvo od vedeckej monitorovacej rady.
      Článok 17
      Doba trvania organizácie
      1.   Organizácia sa zriaďuje na obdobie do 31. decembra 2024. Zahŕňa fázy I, II a III podľa článku 8.
      2.   Zmluvná strana môže odstúpiť z organizácie po fáze I alebo fáze II.
      3.   Organizácia môže byť zrušená na základe návrhu s uvedením postupu a harmonogramu schváleného dvojtretinovou väčšinou v Rade, a to najmä v prípade, ak organizácia prijme rozhodnutie o nerealizácii fázy III.
      4.   Európska komisia sa upovedomí o takomto rozhodnutí do 10 dní od prijatia rozhodnutia, a to v súlade s článkom 16 nariadenia (ES) č. 723/2009.
      Článok 18
      Dostupnosť týchto stanov
      Tieto stanovy sa verejne sprístupnia na webovej stránke SHARE-ERIC v súlade s článkom 10 nariadenia (ES) č. 723/2009.

         (1)  Ú. v. EÚ L 134, 30.4.2004, s. 114.

         (2)  Ú. v. EÚ L 317, 5.12.2007, s. 34.

         PRÍLOHA 1

            VEDECKÉ PARTNERSKÉ INŠTITÚCIE A VEDÚCI TÍMOV V JEDNOTLIVÝCH KRAJINÁCH

                     Krajina

                     Účastnícke organizácie

                     Stručný opis

                     Rakúsko

                     Univerzita v Linzi, Katedra ekonómie

                     Katedra ekonómie na univerzite v Linzi riadi rakúsku účasť na projekte SHARE. Jej výskum sa zameriava na ekonómiu práce, verejnú ekonómiu a problémy dôchodkovej reformy, ako aj na ekonómiu životného prostredia. Katedru zastupuje Rudolf Winter-Ebmer, profesor ekonómie a špecialista v oblasti empirickej ekonómie práce.

                     Belgicko

                     Univerzita v Antverpách (CSP)

                     Hlavným cieľom CSP je štúdia primeranosti sociálnych politík. Jeho výskum sa opiera prevažne o rozsiahle socio-ekonomické výskumy domácností. Karel van den Bosch, vedúci výskumný pracovník, bude riadiť belgický tím.

                     Belgicko

                     Univerzita v Lutychu, CREPP

                     Hlavné oblasti, na ktoré sa CREPP špecializuje, sú sociálne zabezpečenie, dôchodkové správanie, ako aj blahobyt starších ľudí a medzigeneračné transfery. Sergio Perelman je zodpovedný za koordináciu projektu SHARE vo frankofónnej komunite v Belgicku.

                     Česká republika

                     CERGE-EI, Praha

                     CERGE-EI je plne akreditované v Spojených štátoch aj Českej republike. Hlavné oblasti expertízy sú sociálne, ekonomické a politické zmeny v štátoch strednej a východnej Európy a v regióne bývalého Sovietskeho zväzu. Radim Boháček bude viesť český tím.

                     Nemecko

                     Univerzita v Mannheime, Mannheimský výskumný inštitút ekonómie starnutia (MEA)

                     MEA je svetoznáme centrum excelentnosti v oblasti ekonómie starnutia. Oblasti výskumu sú úspory, sociálne poistenie a verejná politika, makroekonomické dosahy starnutia obyvateľstva a verejné zdravie. MEA zastupuje jeho riaditeľ Axel Börsch-Supan, ktorý koordinoval skupinu projektov SHARE.

                     Holandsko

                     Univerzita v Tilburgu
                     Netspar

                     Netspar je vedecká sieť pre štúdie o dôchodkových dávkach, starnutí a dôchodku, napojená na Fakultu ekonómie a podnikového hospodárstva univerzity v Tilburgu. Jej generálny riaditeľ Frank van der Duyn Schouten bude viesť holandský tím SHARE.

         PRÍLOHA 2

            VEDECKÁ MONITOROVACIA RADA

         Článok 1
         Zriadenie
         Správna rada zostaví poradnú radu s najmenej šiestimi vynikajúcimi, nezávislými a skúsenými vedcami (ďalej len „Vedecká monitorovacia rada“) na účely poskytovania externého poradenstva v prospech výskumu s cieľom kontrolovať kvalitu práce výskumného konzorcia a poskytovať pravidelné poradenstvo Rade a výskumnému konzorciu.
         Článok 2
         Nezávislosť
         Vedecká monitorovacia rada je nezávislá od SHARE-ERIC.
         Článok 3
         Úlohy
         1.   Hlavnou úlohou vedeckej monitorovacej rady je monitorovať vedeckú kvalitu SHARE. Aspoň raz ročne by mala poskytovať spätnú väzbu správnej rade a výskumnému konzorciu.
         2.   Vedecká monitorovacia rada každé dva roky vydáva pre radu písomnú správu o SHARE-ERIC. V tejto správe sa takisto hodnotia služby poskytované používateľom údajov SHARE.
         3.   Na začiatku a približne po troch rokoch vedecká monitorovacia rada zrealizuje dôkladné preskúmanie vedeckej stratégie SHARE, v rámci ktorého sa bude venovať inovatívnym oblastiam a spôsobom zberu údajov.
         Článok 4
         Členovia
         1.   Členovia vedeckej monitorovacej rady podľa vlastného uváženia zvolia nových členov, ktorí budú dostatočne zastupovať všetky vedecké oblasti zastrešované SHARE.
         2.   Minimálne jeden člen musí byť výskumným pracovníkom anglickej longitudinálnej štúdie starnutia (ELSA), aby sa zabezpečila úzka spolupráca s týmto výskumom a aby sa získalo ďalšie poradenstvo a usmernenie na základe skúseností z tejto štúdie.
         3.   Minimálne jeden člen musí byť výskumným pracovníkom štúdie o zdraví a dôchodku v USA (HRS), aby sa zabezpečila úzka spolupráca s týmto výskumom a aby sa získalo ďalšie poradenstvo a podpora na základe skúseností z tejto štúdie.
         4.   Aktuálnym predsedom vedeckej monitorovacej rady je Arie Kapteyn.
         5.   Ďalšími súčasnými členmi a oblasťami, ktoré zastupujú, sú:

                     Orazio Attanasio (príjem, spotreba, úspory)

                     Lisa Berkman (sociálna epidemiológia a biomarkery)

                     Nicholas Christakis (medicínska sociológia a administratívne údaje)

                     Mick Couper (metódy výskumu, metódy šírenia údajov a nové technológie)

                     Michael Hurd (úspory a zdravie, prístup k údajom a kvalita údajov; harmonizácia s HRS)

                     Daniel McFadden (metodika výskumu)

                     Norbert Schwarz (psychológia výskumu a metodika prístupu k údajom)

                     Andrew Steptoe (biomarkery, harmonizácia s ELSA).

               Článok 5
         Rozpočet
         1.   Predsedovi vedeckej monitorovacej rady sa poskytuje rozpočet v súlade s článkom 9 ods. 1 stanov SHARE-ERIC na cestovné výdavky a honoráre pre členov rady. Predseda vedeckej monitorovacej rady používa rozpočet výlučne podľa vlastného uváženia.
         2.   Súčasný ročný rozpočet predstavuje 30 000 EUR. Technickú správu rozpočtu zabezpečuje personál správnej rady.

         PRÍLOHA 3

            PREDBEŽNÉ ODHADY NÁKLADOV NA FÁZU I (VLNA 4)

         V tejto prílohe sa uvádzajú predbežné odhady nákladov na priebeh vlny 4 SHARE v rokoch 2010 a 2011, t. j. počas fázy I v súlade s článkom 8 ods. 1 Kategórie nákladov odkazujú na článok 9 (Príspevky). Táto príloha nepredstavuje ročný plán výdavkov vyžadovaný v článku 6 ods. 5, ale slúži ako počiatočný bod pre tento plán, ktorý pripraví správna rada po zriadení SHARE-ERIC.
         A): Predbežné odhady nákladov na výskum pripravil riadiaci tím SHARE na základe nákladov na výskum z rokov 2006 a 2008. Pokiaľ ide o nové štáty, predbežné odhady sú založené na nákladoch v porovnateľných štátoch.
         B): Predbežné odhady prevádzkových nákladov sú založené na 2 zamestnancoch (prepočítané na plný pracovný úväzok) v každom štáte so mzdami podľa programu EÚ Marie Curie a na odhadoch cestovných nákladov, nákladov na ubytovanie a stravu, ako aj režijných nákladov v každom štáte na základe vĺn z roku 2006 a 2008.
         Predbežné odhady prevádzkových nákladov pre Rakúsko, Českú republiku, Francúzsko, Nemecko a Poľsko poskytli dotknuté krajiny. Ich odhady prevádzkových nákladov môžu zahŕňať väčší alebo menší počet zamestnancov, ako sa predpokladá v odhadoch manažmentu SHARE.
         C): Odhad nákladov na koordináciu pre Nemecko sa opiera o vlny z rokov 2006 a 2008.
         D): Odhady príspevkov štátov na všetky ostatné bežné náklady sa opierajú o vlny z rokov 2006 a 2008 a každému štátu boli pridelené podľa článku 9 ods. 5 Ak však ďalšie financujúce organizácie ako Európska komisia alebo Národný inštitút USA pre starnutie prispejú na tieto náklady prostredníctvom grantov alebo osobitných zmlúv, tieto náklady môžu byť výrazne nižšie alebo dokonca nulové.

            Odhad nákladov na vlnu 4 (2010 – 2011) podľa štátov a zdrojov

                     (v tis. EUR)

                     (Α)
                     Náklady na výskum vzorky 6 000 osôb

                     (B)
                     Prevádzkové náklady (personál, cestovné režijné náklady)

                     (C)
                     Náklady na koordináciu v Nemecku

                     (D)
                     Maximálny podiel na ostatných bežných nákladoch

                     Spolu

                        Rakúsko

                     1 006

                     322

                     109

                        1 438

                        Belgicko

                     778

                     318

                     99

                        1 194

                        Česká republika

                     338

                     167

                     71

                        576

                        Dánsko

                     892

                     409

                     105

                        1 406

                        Estónsko

                     460

                     243

                     59

                        761

                        Francúzsko

                     1 024

                     327

                     97

                        1 448

                        Nemecko

                     784

                     314

                     1 887

                     102

                        3 087

                        Grécko

                     602

                     285

                     84

                        971

                        Maďarsko

                     460

                     243

                     55

                        758

                        Írsko

                     1 024

                     339

                     126

                        1 490

                        Izrael

                     602

                     285

                     79

                        966

                        Taliansko

                     782

                     322

                     88

                        1 191

                        Luxembursko

                     1 556

                     358

                     145

                        2 059

                        Holandsko

                     794

                     314

                     117

                        1 224

                        Poľsko

                     453

                     226

                     50

                        730

                        Portugalsko

                     602

                     285

                     66

                        953

                        Slovinsko

                     460

                     243

                     79

                        781

                        Španielsko

                     786

                     300

                     91

                        1 177

                        Švédsko

                     1 024

                     339

                     107

                        1 471

                        Švajčiarsko

                     1 556

                     358

                     122

                        2 036

                        SPOLU

                        15 983

                        5 997

                        1 887

                        1 851

                        25 719

         PRÍLOHA 4

            POSTUP UŽŠEJ SÚŤAŽE

         Na všetky služby výskumu a vývoja na účely výskumu, z ktorých má úžitok celá vedecká obec a ktoré v plnom rozsahu uhrádza SHARE-ERIC, sa uplatňuje tento postup užšej súťaže.
         Služby výskumu a vývoja na účelu výskumu zahŕňajú tie služby výskumu a vývoja, ktoré sú nevyhnutné na zachovanie a zlepšovania úrovne technológie výskumu. Zahŕňajú okrem iného vývoj softvéru na účely výskumu, prieskum o metodike výskumu a prípravu inovačných techník rozhovorov a ich praktické uplatňovanie.
         Opis obstarávaných služieb sa musí pred začatím postupu obstarávania uverejniť v oznámení o vyhlásení verejného obstarávania. Verejní obstarávatelia v tomto oznámení uvedú objektívne a nediskriminačné kritériá alebo pravidlá, ktoré majú v úmysle uplatniť, minimálny počet záujemcov, ktorých majú v úmysle pozvať, prípadne aj ich maximálny počet.
         Verejná súťaž sa môže obmedziť na troch potenciálnych poskytovateľov. Ak na trhu obstarávaných služieb existujú traja alebo menej ako traja poskytovatelia, do verejnej súťaže musia byť zapojení všetci poskytovatelia.
         Výber spomedzi uchádzačov je založený na najnižšej ponukovej cene a najvyššej úrovni kvality služby. Úroveň kvality služieb sa vymedzuje podľa uvedeného opisu obstarávaných služieb v bode 1.


title: Rozhodnutie Komisie (EÚ) 2015/1603 z 13. augusta 2015 o opatrení, ktoré prijalo Španielsko v súlade s článkom 7 smernice Rady 89/686/EHS a ktorým sa z trhu sťahuje určitý typ nadnášacích pomôcok na vyučovanie plávania

text:
               24.9.2015

               SK

               Úradný vestník Európskej únie

               L 248/99

         ROZHODNUTIE KOMISIE (EÚ) 2015/1603
   z 13. augusta 2015
   o opatrení, ktoré prijalo Španielsko v súlade s článkom 7 smernice Rady 89/686/EHS a ktorým sa z trhu sťahuje určitý typ nadnášacích pomôcok na vyučovanie plávania
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/686/EHS z 21. decembra 1989 o aproximácii právnych predpisov členských štátov týkajúcich sa osobných ochranných prostriedkov (1), a najmä na jej článok 7,
   keďže:

               (1)

               Španielske orgány oznámili Komisii a ostatným členským štátom opatrenie týkajúce sa stiahnutia nadnášacích pomôcok na vyučovanie plávania typu Delphin Schwimmscheiben – Typ Super z trhu, ktoré vyrába spoločnosť Delphin Vertriebs- und Service GmbH, D-61192 Niddatal, Nemecko. Výrobok bol označený označením CE v súlade so smernicou 89/686/EHS po tom, čo ho nemecký notifikovaný orgán TÜV Rheinland LGA Products GmbH (NB 0197) skúšal a podrobil typovej skúške v súlade s harmonizovanou normou EN 13138-1:2008 Nadnášacie pomôcky na vyučovanie plávania – Časť 1: Bezpečnostné požiadavky a skúšobné metódy na nadnášacie pomôcky určené na obliekanie. Výrobok sa považuje za osobný ochranný prostriedok zaradený do kategórie II.

               (2)

               Oznámeniu predchádzala správa o nehode: po plávaní, keď rodičia zbierali svoje osobné veci pred odchodom domov, jedno dieťa zahryzlo do jedného z kotúčov, čím odtrhlo a prehltlo kúsok z neho, čo si vyžiadalo zdravotnú pomoc a hospitalizáciu.

               (3)

               Španielske orgány nariadili stiahnutie výrobku z trhu. Opatrenie bolo odôvodnené nedostatočným uplatnením noriem, na ktoré sa odkazuje v článku 5 smernice 89/686/EHS, najmä harmonizovanej normy EN 13138-1:2008 Nadnášacie pomôcky na vyučovanie plávania – Časť 1: Bezpečnostné požiadavky a skúšobné metódy na nadnášacie pomôcky určené na obliekanie, ustanovenie 5.4.2 Malé časti vo vzťahu k základnej zdravotnej a bezpečnostnej požiadavke bodu 1.2.1 prílohy II k smernici 89/686/EEC, a to neprítomnosť rizika a iných nepriaznivo pôsobiacich faktorov. V ustanovení 5.4.2 normy EN 13138-1 sa vyžaduje, aby pripevnené malé časti odolali ťahu (90 ± 2) N v smere, v ktorom s najväčšou pravdepodobnosťou dôjde k porušeniu, bez toho, aby sa od pomôcky oddelili. Časti, ktoré sa môžu oddeliť, by sa nemali zmestiť celé do valca na malé časti a príslušné skúšanie musí byť v súlade s normou EN 71-1.

               (4)

               Španielske orgány uviedli, že po vykonaní skúšky ťahom v súlade s harmonizovanou normou EN 13138-1:2008 sa ukázalo, že malé časti sa dajú od výrobku oddeliť a malé deti, pre ktoré je výrobok určený, ich môžu prehltnúť. Sila ťahu pri oddeľovaní takýchto malých častí bola vždy nižšia než 90 N a oddelené malé časti sa zmestili celé do valca na malé časti. Španielske orgány zastávali názor, že ustanovenie 5.4.2 uvedenej normy nie je obmedzené len na skúšku pripevnených malých častí, ale na malé časti všeobecne. Použili zariadenie „skúšačka na prehryznutie“ podľa skúšok vymedzených v norme EN 12227:2010 Detské ohrádky do bytových priestorov – Bezpečnostné požiadavky a skúšobné metódy a v norme EN 716-2:2008 Nábytok – Detské postieľky a skladacie detské postieľky do bytových priestorov – Časť 2: Skúšobné metódy.

               (5)

               Nemecké orgány nesúhlasili s posúdením rizík vykonaným španielskymi orgánmi, keď usúdili, že použitá skúšobná metóda nebola zlučiteľná s praktickým užívaním zariadenia. Podľa ich názoru sa ustanovenie 5.4.2 normy EN 13138-1 vzťahuje len na pripevnené malé časti. Nemecké orgány tvrdili, že výrobok nepredstavuje žiadne závažné riziko, keďže nejde o hračku a rizikový scenár, ako ho opísali španielske orgány, by bol nerealistický.

               (6)

               Výrobca rovnako spochybnil skúšobnú metódu, ktorú použili španielske orgány. Pri typovej skúške ES výrobku notifikovaný orgán nevykonal skúšku v súlade s ustanovením 5.4.2 normy EN 13138-1 s poznámkou, že výrobok nemá žiadne pripevnené malé časti.

               (7)

               Po oznámení požiadal výrobca notifikovaný orgán, aby vykonal ďalšiu skúšku ťahom v súlade s ustanovením 8.5.2.2 normy EN 1888:2012 Výrobky určené na starostlivosť o deti – Detské kočíky. Bezpečnostné požiadavky a skúšobné metódy s pomocou „skúšačky na prehryznutie“ opísanej v ustanovení 5.7 uvedenej normy, ktorá je zhodná so „skúšačkou na prehryznutie“ opísanej v normách EN 716-2 a EN 12227. Z hlavnej časti výrobku nebolo možné oddeliť žiadne malé časti. Notifikovaný orgán navyše vykonal následnú skúšku, na základe ktorej sa ukázalo, že keď bola pomôcka vystavená ťahovej sile 90 N, nedošlo k odtrhnutiu žiadnej časti, pričom táto skúška bola podobná skúšobnej metóde pre malé časti v norme EN 71-1 Bezpečnosť hračiek – Časť 1: Mechanické a fyzikálne vlastnosti.

               (8)

               Komisia požiadala na účely posúdenia hlavných otázok tohto prípadu o odbornú technickú pomoc. Technickí odborníci vykonali externú štúdiu, z ktorej vyplynulo, že skúšanie len s pripevnenými malými časťami postačuje na preukázanie súladu so základnou zdravotnou a bezpečnostnou požiadavkou uvedenou v bode 1.2.1 prílohy II k smernici 89/686/EHS.

               (9)

               V norme EN 13138-1 nie je stanovená jednoznačná skúšobná metóda pre skúšanie pripevnených malých častí. So zreteľom na túto nejednoznačnosť sa s ohľadom na povahu výrobku musela vybrať dostupná vhodná skúšobná metóda. Španielske orgány použili skúšobnú metódu, ktorú považovali za najvhodnejšiu na posúdenie rizík, ktoré daný výrobok predstavoval. Technickí odborníci napriek tomu dospeli k záveru, že skúšobná metóda, ktorú použili španielske orgány, nebola vhodná.

               (10)

               Skúšku ťahom, ktorú vykonal nemecký notifikovaný orgán, možno v predmetnom prípade považovať za jedinú relevantnú skúšobnú metódu. Skúšobná metóda typovej skúšky ES je preto platná a posúdenie typovej skúšky ES, ktoré poskytol notifikačný orgán, bolo vykonané správne.

               (11)

               Na základe dostupných štatistických údajov o nadnášacích plaveckých pomôckach na trhu a o nehodách možno vyvodiť záver, že plavecké pomôcky vyrobené z nadnášacieho materiálu nepredstavujú pri použití v súlade so svojim zamýšľaným účelom a za predvídateľných podmienok používania žiadne osobitné riziká udusenia. Tieto výrobky sú určené len na používanie vo vode,

         PRIJALA TOTO ROZHODNUTIE:
   Článok 1
   Opatrenie, ktoré prijali španielske orgány a ktorým sa sťahujú nadnášacie pomôcky na vyučovanie plávania typu Delphin Schwimmscheiben – Typ Super vyrábané spoločnosťou Delphin Vertriebs- und Service GmbH, D-61192 Niddatal, Nemecko z trhu, nie je odôvodnené.
   Článok 2
   Toto rozhodnutie je určené členským štátom.

      V Bruseli 13. augusta 2015

            Za Komisiu

         Elżbieta BIEŃKOWSKA

            členka Komisie

      (1)  Ú. v. ES L 399, 30.12.1989, s. 18.


title: Rozhodnutie Rady 2004/811/SZBP z 5. júla 2004 o uzavretí Dohody medzi Európskou úniou a Nórskym kráľovstvom o účasti Nórskeho kráľovstva na policajnej misii Európskej únie (EUPOL „Proxima“) v bývalej juhoslovanskej republike Macedónsko

text:
               30.11.2004

               SK

               Úradný vestník Európskej únie

               L 354/85

         ROZHODNUTIE RADY 2004/811/SZBP
   z 5. júla 2004
   o uzavretí Dohody medzi Európskou úniou a Nórskym kráľovstvom o účasti Nórskeho kráľovstva na policajnej misii Európskej únie (EUPOL „Proxima“) v bývalej juhoslovanskej republike Macedónsko
   RADA EURÓPSKEJ ÚNIE,
   so zreteľom na Zmluvu o založení Európskej únie, najmä na jej článok 24,
   so zreteľom na odporúčanie predsedníctva,
   keďže:

               (1)

               29. septembra 2003 Rada prijala jednotnú akciu 2003/681/SZBP o policajnej misii Európskej únie (EUPOL Proxima) v bývalej juhoslovanskej republike Macedónsko (1).

               (2)

               Článok 9 ods. 6 danej spoločnej akcie stanovuje, že podrobnosti o účasti tretích štátov sa upravia v dohode podľa článku 24 Zmluvy o Európskej únii.

               (3)

               Na základe rozhodnutia Rady z 2. marca 2004, ktorým sa predsedníctvo splnomocňuje, v prípade potreby za pomoci generálneho tajomníka/vysokého predstaviteľa, na začatie rokovaní, predsedníctvo dojednalo s Nórskym kráľovstvom dohodu o účasti Nórskeho kráľovstva na policajnej misii Európskej únie (EUPOL Proxima) v bývalej juhoslovanskej republike Macedónsko.

               (4)

               Dohoda by mala byť schválená,

         ROZHODLA TAKTO:
   Článok 1
   Týmto je v mene Európskej únie schválená Dohoda medzi Európskou úniou a Nórskym kráľovstvom o účasti Nórskeho kráľovstva na policajnej misii Európskej únie (EUPOL Proxima) v bývalej juhoslovanskej republike Macedónsko.
   Znenie tejto dohody je pripojené k tomuto rozhodnutiu.
   Článok 2
   Týmto sa predseda Rady poveruje určiť osobu splnomocnenú na podpis dohody s cieľom zaviazať Európsku úniu.
   Článok 3
   Toto rozhodnutie nadobúda účinnosť dňom jeho prijatia.
   Článok 4
   Toto rozhodnutie sa uverejní v Úradnom vestníku Európskej únie.

      V Bruseli 5. júla 2004

            Za Radu

            predseda

         G. ZALM

      (1)  Ú. v. EÚ L 249, 1.10.2003, s. 66.
   PREKLAD
   DOHODA
   medzi Európskou úniou a Nórskym kráľovstvom o účasti Nórskeho kráľovstva na policajnej misii Európskej únie v bývalej juhoslovanskej republike Macedónsko (EUPOL „Proxima“)
   EURÓPSKA ÚNIA
   na jednej strane a
   NÓRSKE KRÁĽOVSTVO
   na strane druhej,
   obidve ďalej len „zúčastnené strany“,
   BERÚC DO ÚVAHY

               —

               prijatie jednotnej akcie 2003/681/SZBP o policajnej misii Európskej únie v bývalej juhoslovanskej republike Macedónsko (EUPOL „Proxima“) (1) Radou Európskej únie 29. septembra 2003, v ktorej sa uvádza, že pristupujúce štáty sú vyzvané a iné tretie štáty môžu byť vyzvané prispievať k EUPOL „Proxima“,

               —

               vyzvanie Nórskeho kráľovstva na účasť na EUPOL „Proxima“,

               —

               úspešné ukončenie procesu vytvorenia ozbrojených síl a odporúčanie policajného vedúceho misie a Výboru pre civilné aspekty krízového riadenia schváliť účasť Nórskeho kráľovstva na EUPOL „Proxima“,

               —

               rozhodnutie Politického a bezpečnostného výboru z 10. februára 2004 súhlasiť s príspevkom Nórskeho kráľovstva k EUPOL „Proxima“,

               —

               dohodu o štatúte a činnosti EUPOL „Proxima“ v bývalej juhoslovanskej republike Macedónsko (2), uzavretú 11. decembra 2003 medzi EÚ a bývalou juhoslovanskou republikou Macedónsko, vrátane ustanovení o postavení personálu EUPOL „Proxima“,

         SA DOHODLI TAKTO:
   Článok 1
   Rámec
   1.   Nórske kráľovstvo súhlasí s ustanoveniami jednotnej akcie 2003/681/SZBP o EUPOL „Proxima“, ktorú prijala Rada Európskej únie 29. septembra 2003, ako aj s každou jednotnou akciou alebo rozhodnutím, ktorou Rada Európskej únie môže rozhodnúť o predĺžení EUPOL „Proxima“.
   2.   Príspevkom Nórskeho kráľovstva k EUPOL „Proxima“ nie je dotknutá autonómia rozhodovania Európskej únie.
   Článok 2
   Postavenie personálu
   1.   Postavenie personálu, ktorý Nórske kráľovstvo vyšle v rámci EUPOL „Proxima“, sa spravuje dohodou o štatúte a činnosti EUPOL „Proxima“ v bývalej juhoslovanskej republike Macedónsko uzavretou 11. decembra 2003 medzi EÚ a bývalou juhoslovanskou republikou Macedónsko.
   2.   Bez toho, aby bola dotknutá dohoda uzavretá medzi EÚ a bývalou juhoslovanskou Macedónskou republikou o štatúte a činnosti EUPOL „Proxima“ v bývalej juhoslovanskej republike Macedónsko, Nórske kráľovstvo uplatňuje jurisdikciu na svoj personál zúčastňujúci sa na EUPOL „Proxima“.
   3.   Nórske kráľovstvo zodpovedá za prejednanie každej sťažnosti súvisiacej s účasťou jeho personálu na EUPOL „Proxima“, ktorú uplatní, alebo ktorá sa týka niektorého z členov jeho personálu. Nórske kráľovstvo zodpovedá za začatie konania, najmä súdneho alebo disciplinárneho, voči ktorémukoľvek z členov jeho personálu.
   4.   Nórske kráľovstvo sa vzdáva všetkých nárokov na náhradu voči všetkým štátom zúčastňujúcich sa EUPOL „Proxima“ v prípade úrazu alebo smrti členov personálu Nórskeho kráľovstva, alebo škody alebo straty majetku v jeho vlastníctve, ktorý používa EUPOL „Proxima“, ak takýto úraz, smrť, škoda alebo strata:

               —

               boli spôsobené personálom EUPOL „Proxima“ pri výkone jeho služobných povinností súvisiacich s operáciou, okrem prípadov hrubej nedbanlivosti alebo úmyselného zavinenia,

               —

               vznikli používaním majetku vo vlastníctve štátov zúčastnených na EUPOL „Proxima“, ak bol majetok používaný v súvislosti s operáciou, s výnimkou prípadov hrubej nedbanlivosti alebo úmyselného zavinenia personálu EUPOL „Proxima“, ktorý tento majetok používal.

         5.   Členské štáty Európskej únie sa zaväzujú vydať vyhlásenie o vzdaní sa nárokov na náhradu škody v súvislosti s účasťou Nórskeho kráľovstva na EUPOL „Proxima“.
   Článok 3
   Utajované skutočnosti
   1.   Nórske kráľovstvo prijme primerané opatrenia s cieľom zabezpečiť, aby utajované skutočnosti EÚ boli chránené v súlade s bezpečnostnými predpismi Rady Európskej únie, ktoré sú predmetom rozhodnutia Rady 2001/264/ES (3) a v súlade s ďalšími usmerneniami vydanými príslušnými orgánmi, vrátane vedúceho misie/policajného komisára EUPOL „Proxima“.
   2.   V prípade uzavretia dohody o bezpečnostných postupoch pre výmenu utajovaných skutočností medzi EÚ a Nórskym kráľovstvom sa ustanovenia takejto dohody uplatnia v rámci EUPOL „Proxima“.
   Článok 4
   Personál vyslaný v rámci EUPOL „Proxima“
   1.   Nórske kráľovstvo zabezpečí, aby jeho personál vyslaný v rámci EUPOL „Proxima“ vykonával svoju misiu v súlade s:

               —

               ustanoveniami jednotnej akcie 2003/681/SZBP a následnými zmenami a doplneniami, ako je uvedené v článku 1 ods. 1 tejto dohody,

               —

               operačným plánom,

               —

               vykonávacími opatreniami.

         2.   Nórske kráľovstvo včas oboznámi vedúceho misie/policajného komisára EUPOL „Proxima“ a Generálny sekretariát Rady Európskej únie o akejkoľvek zmene týkajúcej sa jeho príspevku k EUPOL „Proxima“.
   3.   Personál vyslaný v rámci EUPOL „Proxima“ sa podrobí lekárskej prehliadke a očkovaniu a príslušný orgán Nórskeho kráľovstva mu vystaví lekárske potvrdenie o spôsobilosti. Členovia personálu vyslaní v rámci EUPOL „Proxima“ predložia kópiu tohto potvrdenia.
   4.   Vyslaní príslušníci polície sú pri práci oblečení do svojich národných policajných uniforiem. Barety a hodnostné označenia zabezpečí EUPOL „Proxima“.
   Článok 5
   Velenie
   1.   Personál vyslaný Nórskym kráľovstvom má pri výkone svojej funkcie a správaní na zreteli výhradne záujmy EUPOL „Proxima“.
   2.   Všetok personál zostáva v plnom rozsahu pod velením ich vnútroštátnych orgánov.
   3.   Vnútroštátne orgány odovzdajú operatívnu kontrolu (OPCON) vedúcemu misie/policajnému komisárovi EUPOL „Proxima“, ktorý vykonáva velenie a kontrolu prostredníctvom hierarchickej štruktúry velenia a kontroly.
   4.   Vedúci misie/policajný komisár velí EUPOL „Proxima“ a zabezpečuje jej každodenné riadenie.
   5.   Nórske kráľovstvo má v súlade s článkom 9 ods. 4 jednotnej akcie 2003/681/SZBP rovnaké práva a povinnosti ohľadne každodenného riadenia operácie ako členské štáty Európskej únie, ktoré sa zúčastňujú operácie.
   6.   Vedúci misie/policajný komisár EUPOL „Proxima“ je zodpovedný za disciplinárnu kontrolu nad personálom. V prípade potreby začne príslušný vnútroštátny orgán disciplinárne konanie.
   7.   Nórske kráľovstvo ustanoví Styčný bod národného kontingentu (National Point of Contact, „NPC“), aby zastupoval jeho národný kontingent v rámci operácie. NPC podáva správy vedúcemu misie/policajnému komisárovi EUPOL „Proxima“ v národných záležitostiach a je zodpovedný za každodennú disciplínu kontingentu.
   8.   Európska únia prijme rozhodnutie o ukončení operácie po porade s Nórskym kráľovstvom, ak tento štát v deň ukončenia operácie ešte prispieva k EUPOL „Proxima“.
   Článok 6
   Finančné aspekty
   1.   Nórske kráľovstvo znáša všetky náklady spojené so svojou účasťou na operácii okrem nákladov, ktoré podliehajú spoločnému financovaniu EÚ, ako je ustanovené v prevádzkovom rozpočte operácie.
   2.   Nórske kráľovstvo zváži možnosť dobrovoľných príspevkov.
   3.   V prípade takýchto dobrovoľných príspevkov sa medzi vedúcim misie/policajným komisárom EUPOL „Proxima“ a príslušnými správnymi útvarmi Nórskeho kráľovstva podpíše dohoda o praktických podrobnostiach platby príspevkov Nórskeho kráľovstva na prevádzkový rozpočet EUPOL „Proxima“. Táto dohoda okrem iného zahŕňa tieto ustanovenia:

               a)

               dotknutú čiastku;

               b)

               podrobnosti o platbe finančného príspevku;

               c)

               postup pri audite.

         4.   V prípade smrti, úrazu, straty alebo škody spôsobených fyzickej alebo právnickej osobe pochádzajúcej z bývalej juhoslovanskej republiky Macedónsko, Nórske kráľovstvo po určení jeho zodpovednosti zaplatí náhradu škody za podmienok stanovených v dohode o štatúte misie, ktorá je uvedená v článku 2 ods. 1 dohody.
   Článok 7
   Neplnenie si povinností
   Ak si jedna zo strán neplní svoje povinnosti stanovené v predchádzajúcich článkoch, druhá strana má právo túto dohodu vypovedať s jednomesačnou výpovednou lehotou.
   Článok 8
   Urovnávanie sporov
   Spory týkajúce sa výkladu alebo uplatňovania tejto dohody sa medzi stranami riešia diplomatickou cestou.
   Článok 9
   Nadobudnutie platnosti
   1.   Táto dohoda nadobúda platnosť prvý deň prvého mesiaca po tom, ako sa strany vzájomne oboznámia o ukončení vnútroštátnych postupov potrebných na tento účel.
   2.   Táto dohoda sa predbežne uplatňuje odo dňa jej podpisu.
   3.   Táto dohoda môže byť zmenená a doplnená na základe vzájomnej písomnej dohody medzi stranami.
   4.   Táto dohoda môže byť vypovedaná písomným oznámením o vypovedaní druhej strane. Takéto vypovedanie nadobudne účinnosť šesť mesiacov po prijatí oznámenia druhou stranou.

      V Bruseli 9. septembra 2004 v anglickom jazyku v štyroch kópiách

            Za Európsku úniu

            Za Nórske kráľovstvo

      (1)  Ú. v. EÚ L 249, 1.10.2003, s. 66.

      (2)  Ú. v. EÚ L 16, 23.1.2004, s. 65.

      (3)  Ú. v. ES L 101, 11.4.2001, s. 1.


title: Rozhodnutie Rady zo 6. decembra 2001 týkajúce sa uzavretia dohody medzi Európskym spoločenstvom a Rumunskom, ktorou sa ustanovujú určité podmienky pre cestnú nákladnú dopravu a podporu kombinovanej dopravy

text:
Dôležité právne oznámenie

|

32002D0409

Úradný vestník L 142 , 31/05/2002 S. 0074 - 0074

		Rozhodnutie Radyzo 6. decembra 2001týkajúce sa uzavretia dohody medzi Európskym spoločenstvom a Rumunskom, ktorou sa ustanovujú určité podmienky pre cestnú nákladnú dopravu a podporu kombinovanej dopravy(2002/409/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva a najmä na články 71 a 93 v súvislosti s druhým pododsekom jej článku 300 ods. 3,so zreteľom na návrh Komisie [1],so zreteľom na súhlas Európskeho parlamentu [2],keďže:(1) Uzavretie dohody medzi Európskym spoločenstvom a Rumunskom, ktorou sa ustanovujú určité podmienky pre cestnú nákladnú dopravu a podporu kombinovanej dopravy (ďalej ako "dohoda") poskytuje príslušné nástroje pre ďalší rozvoj vzťahov v oblasti dopravy medzi zmluvnými stranami.(2) Uzavretie dohody prispieva k nerušenému fungovaniu vnútorného trhu, pretože podporuje tranzitnú dopravu cez Rumunsko pre internú dopravu medzi Gréckom a ostatnými členskými štátmi a takto umožňuje, aby sa obchodovanie v rámci spoločenstva uskutočňovalo za čo najnižších nákladov pre širokú verejnosť a aby sa na minimum znížili administratívne a technické prekážky, ktoré ho ovplyvňujú.(3) Uzavretie dohody podporuje kombinovanú dopravu z hľadiska ochrany životného prostredia.(4) Dohoda by mala byť schválená v mene spoločenstva,ROZHODLA TAKTO:Článok 1Dohoda medzi Európskym spoločenstvom a Rumunskom, ktorou sa ustanovujú určité podmienky pre cestnú nákladnú dopravu a podporu kombinovanej dopravy sa týmto v mene spoločenstva schvaľuje.Text dohody je pripojený k tomuto rozhodnutiu.Článok 2Predseda Rady vykoná oznámenie podľa článku 19 dohody.Článok 3Komisia za pomoci zástupcov členov Rady zastupuje spoločenstvo vo Výbore pre dopravu medzi Spoločenstvom a Rumunskom (ďalej ako "výbor") ustanovenom na základe článku 13 dohody.Stanovisko spoločenstva vo výbore prijíma Rada kvalifikovanou väčšinou hlasov na návrh Komisie. Rada rozhoduje jednoduchou väčšinou hlasov, keď sa rozhodnutie, ktoré výbor navrhuje, týka rokovacieho poriadku výboru.Rozhodnutia prijaté výborom sa uverejnia v Úradnom vestníku Európskych spoločenstiev.V Bruseli 6. decembra 2001Za RadupredsedaR. Daems[1] Ú. v. ES C 154 E, 29.3.2001, s. 227.[2] Ú. v. ES C 72 E, 21.3.2002, s. 141.--------------------------------------------------Dohodamedzi Európskym spoločenstvom a Rumunskom, ktorá ustanovuje určité podmienky prepravy tovaru po ceste a na podporu kombinovanej dopravyEURÓPSKE SPOLOČENSTVO, ďalej len ako "spoločenstvo";RUMUNSKO, ďalej len ako "Rumunsko";ďalej uvádzané ako "zmluvné strany";BERÚC DO ÚVAHY Európsku dohodu z 1. februára 1993 ustanovujúcu pridruženie medzi Európskym spoločenstvom a jeho členskými štátmi na jednej strane a Rumunskom na strane druhej, najmä jej článok 57 ods. 3;BERÚC DO ÚVAHY, že je pre spoločenstvo v súvislosti s dokončením vnútorného trhu a zavedením spoločnej dopravnej politiky dôležité zaistiť, aby mohol tovar spoločenstva prechádzať tranzitom cez Rumunsko čo najrýchlejšie a najefektívnejšie, bez prekážok a diskriminácie;BERÚC DO ÚVAHY, že Rumunsko má záujem na ďalšom rozvoji už existujúcich vzájomných práv a povinností so spoločenstvom, považuje prístup na dopravný trh a tranzit za prvý krok na dosiahnutie dohody o pozemnej (alebo vnútrozemskej) doprave, ako sa uvádza v Európskej dohode z 1. februára 1993 ustanovujúcej pridruženie medzi Európskym spoločenstvom a členskými štátmi na jednej strane a Rumunskom, na strane druhej;a naviac BERÚC DO ÚVAHY, že je potrebné zaistiť koordinovaný rozvoj dopravných tokov medzi a cez územia zmluvných strán, najmä zavedením a zdokonalením balíčka koordinačných opatrení v cestnej a kombinovanej doprave na konkurenčnom základe prostredníctvom podpory ekologických vozidiel a rešpektovaním zásady udržateľnej mobility,SA DOHODLI TAKTO:HLAVA ICIEĽ, ROZSAH A DEFINÍCIEČlánok 1CieľCieľom tejto dohody je podporiť spoluprácu medzi zmluvnými stranami pri preprave tovaru, najmä cestnej tranzitnej doprave a na tento účel zaistiť, že sa doprava medzi a cez územia zmluvných strán bude rozvíjať koordinovaným spôsobom.Článok 2Rozsah1. Spolupráca zahŕňa cestnú prepravu tovaru a kombinovanú dopravu.2. V tejto súvislosti rozsah dohody najmä zahŕňa:- prístup na trh pre tranzitnú dopravu v oblasti cestnej dopravy tovarov,- právne a správne podporné opatrenia, vrátane obchodných, daňových, sociálnych a technických opatrení,- spoluprácu pri rozvoji dopravného systému, ktorý spĺňa, medzi inými, aj environmentálne požiadavky,- pravidelnú výmenu informácií o vývoji dopravnej politiky zmluvných strán.Článok 3DefinícieNa účely tejto dohody platia nasledujúce definície:a) tranzitná doprava: cesta uskutočnená po cestnej komunikácii cez územie členského/ých štátu/ov spoločenstva alebo cez územie Rumunska, bez ohľadu na to, či ju vykoná naložené alebo nenaložené cestné vozidlo bez toho, aby na týchto územiach vykonalo nakládku alebo vykládku;b) kombinovaná doprava: znamená prepravu tovarov medzi územiami alebo cez územia zmluvných strán, ak nákladné auto, príves, náves s ťahačom alebo bez neho, vymeniteľná nadstavba alebo 20 alebo viac stopový kontajner používa cestnú komunikáciu na počiatočnom alebo konečnom úseku cesty a na inom úseku, železničnú alebo vnútrozemskú vodnú alebo námornú dopravu, ak je tento úsek dlhší ako 100 km vzdušnou čiarou a predstavuje počiatočný alebo konečný úsek cesty:- medzi bodom, kde sa tovar naloží a najbližšou vhodnou železničnou stanicou nakládky pre počiatočný úsek a medzi najbližšou železničnou stanicou vykládky a bodom, kde sa tovar vyloží pre konečný úsek alebo- v okruhu nepresahujúcom 150 km vzdušnou čiarou z vnútrozemského riečneho prístavu alebo námorného prístavu nakládky alebo vykládky;c) cestné vozidlo: znamená motorové vozidlo zaregistrované v krajine zmluvnej strany alebo jazdnú súpravu, v ktorej je aspoň motorové vozidlo zaregistrované v krajine zmluvnej strany a ktoré sa používa výlučne na prepravu tovaru;d) užívateľské poplatky: znamenajú nediskriminačné uhradenie určitej čiastky v súlade so zákonom za cestné vozidlo za používanie danej infraštruktúry za určité obdobie;e) mýto: znamená uhradenie určitej čiastky za vozidlo, ktoré prekonáva vzdialenosť medzi dvomi bodmi infraštruktúry; čiastka sa odvíja od prejdenej vzdialenosti a od kategórie vozidla;f) územie zmluvnej strany:- pre Európske spoločenstvo znamená územia, na ktorých platí Zmluva o založení Európskeho hospodárskeho spoločenstva a podmienky ustanovené v tejto zmluve a- pre Rumunsko znamená územie Rumunska.HLAVA IIKOMBINOVANÁ DOPRAVAČlánok 4Všeobecné ustanoveniaZmluvné strany prijmú vzájomne dohodnuté opatrenia potrebné na rozvoj a podporu kombinovanej dopravy ako prostriedok, ktorý zaistí, že väčšia časť ich medzinárodnej prepravy sa uskutoční za priaznivejších podmienok pre životné prostredie.Článok 5Podporné opatreniaZmluvné strany podniknú všetky opatrenia potrebné na zlepšenie konkurencieschopnosti kombinovanej dopravy, a to:a) vykonaním opatrení na podporu užívateľov a odosielateľov tovaru na využívanie kombinovanej dopravy, a to prostredníctvom:- zlepšenia konkurencieschopnosti všetkých druhov kombinovanej dopravy voči cestnej doprave pomocou finančnej podpory nového projektu spoločenstva alebo Rumunska,- podpory a použitia nesprevádzanej kombinovanej dopravy, najmä na dlhé vzdialenosti a hlavne podpory používania vymeniteľných nadstavieb, kontajnerov a návesov,- oslobodenia, v primeranej štruktúre, počiatočných a/alebo konečných úsekov zvozu, ktoré tvoria integrálnu súčasť prevádzky kombinovanej dopravy, od systému kvót a povolení,- zváženia možnosti udeľovania zliav z daní na cestné vozidlá, ak sa tieto používajú v reťazcoch kombinovanej dopravy,- skrátenia času prepravy a zvýšenia spoľahlivosti kombinovanej dopravy, a to najmä:i) podporením zvýšenia frekvencie služieb kombinovanej dopravy v súlade s potrebami odosielateľov tovaru a užívateľov;ii) podporením zníženia čakacej doby na termináloch a zvýšenia ich produktivity;iii) zjednodušením hraničných kontrol ovplyvňujúcich kombinovanú dopravu, a to čo najrýchlejším presunutím kontroly všetkých druhov tovarov, okrem tovarov podliehajúcim veterinárnej a fytosanitárnej kontrole do terminálov kombinovanej dopravy;iv) zlepšením bezpečnostných podmienok tovarov, prepravných jednotiek a nákladných jednotiek počas reťazca kombinovanej dopravy,- zaistenia nediskriminačného prístupu k terminálom, ak sú financované alebo spolufinancované verejnými prostriedkami,- prednostného pridelenia, ak je prípustné, cestných tranzitných povolení dohodnutých príslušnými orgánmi zmluvných strán v článku 6 ods.2), cestným automobilovým dopravcom, a to vzhľadom na ich využívanie kombinovanej dopravy, podľa zaznamenaných štatistických údajov, ktoré sú k dispozícii každej zo zmluvných strán.- vzatím do úvahy, ak je potrebné z dôvodu kompatibility s rozchodom koľají, hmotnosti, rozmerov a technických parametrov špecializovaných zariadení kombinovanej dopravy a zvážením koordinovaného postupu objednania takýchto zariadení a ich spustenia do prevádzky podľa toho, ako si to vyžaduje objem dopravy;b) sprístupnením, na požiadanie, dostupných informácií týkajúcich sa nových postupov v kombinovanej doprave, vrátane projektov technického výskumu (spolu)-financovaných danou zmluvnou stranou, prostredníctvom krátkych správ, vymedzením obsahu, výsledkov a dosahu postupov alebo technologického projektu;c) vytvorením vhodnej infraštruktúry:- podľa príslušných ustanovení Európskej dohody o dôležitých cezhraničných spojeniach kombinovanej dopravy a súvisiacich zariadeniach (AGTC) z 1. februára 1991,- odstránením akýchkoľvek úzkych profilov na príjazdových cestných komunikáciách k terminálom kombinovanej dopravy, a tým zlepšením využitia kombinovanej dopravy,d) zvážením nasledujúcich úkonov:- overiť možnosť povoliť šesť nápravovým 44 tonovým vozidlám vstup na počiatočné a konečné cestné úseky v kombinovanej doprave,- udeliť výnimky zo zákazu jazdy počas víkendov a sviatkov na počiatočných a konečných úsekoch kombinovanej dopravy,- umožniť vzájomný prístup pre prevádzkovateľov kombinovanej dopravy na železniciach v rámci novej dohody.HLAVA IIICESTNÁ DOPRAVAČlánok 6Všeobecné ustanovenia1. S ohľadom na vzájomný prístup na dopravný trh zmluvné strany súhlasia, predbežne a bez toho, aby bol dotknutý odsek 2 tohto článku, zachovať existujúce práva vyplývajúce z bilaterálnych dohôd alebo iných bilaterálnych dohovorov uzatvorených medzi každým členským štátom spoločenstva a Rumunskom.Pokiaľ sa však uzatvorí dohoda medzi zmluvnými stranami o prístupe na trh cestnej dopravy, ako sa uvádza v článku 7, Rumunsko spolupracuje s členskými štátmi spoločenstva na zmenách a doplneniach týchto bilaterálnych dohôd a/alebo dohovorov, keďže ich bude pravdepodobne potrebné prispôsobiť k tejto dohode.2. Okrem povolení poskytovaných pre režimy opísané v odseku 1, zmluvné strany týmto súhlasia v každom kalendárnom roku umožniť prístup tranzitnej doprave nákladnými vozidlami cez územia členských štátov spoločenstva a Rumunska s platnosťou odo dňa, ktorým táto dohoda nadobúda účinnosť, prostredníctvom nasledovných povolení:a) spoločenstvo obdrží:14000 povolení platných v Rumunsku;b) Rumunsko obdrží:7000 povolení platných v členských štátoch spoločenstva, na ktoré sa prilepia nálepky;c) Rumunsko obdrží:3000 nálepiek pre každý členský štát spoločenstva;d) povolenia uvedené v písm. a) a b) zodpovedajú vzorom v jednotlivých prílohách 1a a 1 b;e) nálepky uvedené v písm. c) zodpovedajú vzoru v prílohe 1c;f) povolenia uvedené v písm. a) a b) sa príslušným rumunským orgánom doručia prostredníctvom zasielacích služieb Komisie, v prípade spoločenstva sa doručia príslušným orgánom členských štátov. Príslušné orgány tieto povolenia vyplnia, okrem riadkov "Registračné číslo motorového vozidla", "Cesta tam" a "Cesta späť" a doručia ich svojim prevádzkovateľom cestnej dopravy za poplatky pokrývajúce iba primerané administratívne náklady;g) nálepky uvedené v písm. c) sa príslušným orgánom Rumunska doručia prostredníctvom zasielacích služieb Komisie. Tieto nálepky sa prilepia na povolenia pred samotným použitím, aby bolo možné určiť, pre ktorý členský alebo štáty spoločenstva príslušné povolenie platí;h) zmluvné strany súhlasia, že sa za používanie povolení uvedených v písm. a) a b) nebudú vyberať žiadne dane ani podobné poplatky;i) povolenia a nálepky platia po dobu jedného kalendárneho roku až do 31. januára nasledujúceho roku a je ich možné použiť iba na jednu cestu tam a jednu cestu späť.3. Povolenia uvedené v odseku 2 môžu použiť iba vozidlá, ktoré spĺňajú prinajmenej normy EURO 1 alebo ustanovenia "zelenej karty nákladných vozidiel" ako sa uvádza v článku 4. Dôkaz o tom, že je vozidlo v súlade s týmto ustanovením, sa počas celej cesty nachádza v danom vozidle.4. Ak dátum, kedy dohoda nadobúda účinnosť v súlade s článkom 19, nie je 1. január, počet povolení a nálepiek presne vymedzených v odseku 2 sa v kalendárnom roku, v ktorom dohoda nadobudne účinnosť, pomerne zníži.5. Oprávnené orgány zmluvných strán vydajú povolenia na prepravu tovarov v súlade s touto dohodou iba tým dopravcom, ktorí sú podľa právnych predpisov danej zmluvnej strany oprávnení prevádzkovať medzinárodnú cestnú dopravu. Povolenie sa musí nachádzať vo vozidle. V prípade jazdnej súpravy sa toto povolenie musí nachádzať v motorovom vozidle. Povolenie zahŕňa jazdnú súpravu, ak príves alebo náves nie je registrovaný na meno držiteľa oprávnenia alebo je zaregistrovaný v inej krajine.6. Zmluvné strany sa zdržia akýchkoľvek jednostranných opatrení, ktoré by mohli viesť k diskriminácii medzi nákladnými dopravcami alebo vozidlami v spoločenstve alebo v Rumunsku. Každá zo zmluvných strán vykoná všetky potrebné opatrenia, aby uľahčila cestnú dopravu na alebo cez svoje územie v súlade s touto dohodou.Článok 7Prístup na trhZmluvné strany sa, prednostne a s prihliadnutím na prijatie finančných, sociálnych a technických pravidiel spoločenstva Rumunskom, zaväzujú spolupracovať pri rozvoji vzájomného systému regulovania prístupu na budúci trh v cestnej doprave.Článok 8Fiskálne ustanoveniaV prípade prepráv v súlade s touto dohodou:1. zmluvné strany zaistia, aby pri zdaňovaní cestných vozidiel, ich fiskálneho zaťaženia, cestných poplatkov a iných foriem užívateľských poplatkov pri používaní cestnej dopravnej infraštruktúry platila zásada nediskriminácie z dôvodu štátnej príslušnosti alebo miesta založenia;2. cestné vozidlá zaregistrované v jednej zo zmluvných strán sú oslobodené od všetkých daní a poplatkov, ktoré sa ukladajú všetkým vozidlám v obehu alebo vo vlastníctve, ďalej sú oslobodené od osobitných daní a poplatkov, ktoré sa vyberajú pri preprave na území druhej zmluvnej strany.Cestné vozidlá nie sú oslobodené od zaplatenia daní a poplatkov za pohonné hmoty, mýta a užívateľských poplatkov za používanie infraštruktúry;3. zmluvné strany zaručia, že sa nesmie ukladať mýto a akékoľvek ostatné formy užívateľských poplatkov v tom istom čase za použitie jedného úseku cestnej komunikácie. Zmluvné strany však môžu uložiť povinnosť zaplatiť mýto na sieti, na ktorej sa vyberajú užívateľské poplatky, za použitie mostov, tunelov alebo horských prechodov;4. nasledujúce položky sú oslobodené od colnej povinnosti a od všetkých daní a poplatkov:a) palivo v nádržiach motorových vozidiel v čase dovozu na územie druhej zmluvnej strany, ak sa jedná o nádrže projektované výrobcom pre typ predmetného cestného vozidla;b) palivo v nádržiach prívesov a návesov používané ako chladiaci systém u chladničiek;c) mazacie oleje v množstvách potrebných na použitie počas cesty;d) náhradné diely a nástroje potrebné na opravu vozidla v prípade poruchy počas vykonávania medzinárodnej cestnej prepravy. Použité náhradné diely by sa mali znovu vyviezť alebo zničiť pod dozorom oprávnených colných orgánov druhej zmluvnej strany;5. bez toho, aby bol dotknutý druhý pododsek odseku 2, ak hmotnosť, rozmery alebo zaťaženie náprav vozidla prekračujú najvyššie limity platné na území Rumunska a vozidlo inak spĺňa ustanovenia smernice Rady 96/53/ES [1] o hmotnosti a rozmeroch, na vozidlo sa nevzťahujú žiadne osobitné poplatky za predpokladu, že je v súlade s ustanoveniami uvedenými v prílohe 5.Článok 9Sociálne ustanoveniaZmluvné strany tejto dohody uplatňujú Európsku dohodu o práci osádok vozidiel v medzinárodnej cestnej doprave (AETR) z 1. júla 1970, keďže je už v platnosti v čase, keď táto dohoda nadobudne platnosť alebo uplatňujú pravidlá zhodné s nariadeniami Rady (EHS) č. 3820/85 [2] a (EHS) č.3821/85 [3], následne zmenenými a doplnenými.Článok 10Technické ustanovenia1. Rumunsko prijme opatrenia zodpovedajúce opatreniam uvedeným v prílohe 2, a to pred tým, ako táto dohoda nadobudne platnosť a ďalej opatreniam uvedeným v prílohe 3, do dvoch rokov po tom, čo táto dohoda nadobudne platnosť.2. Zmluvné strany uplatňujú Európsku dohodu o medzinárodnej cestnej preprave nebezpečných vecí (ADR) z 30. septembra 1957, keďže je táto už v platnosti v čase, keď táto dohoda nadobúda platnosť.3. Rumunsko sa bude snažiť na základe pravidiel spoločenstva zosúladiť svoje právne predpisy o preprave tovaru rýchlo podliehajúceho skaze, živých zvierat a nebezpečného tovaru.4. Zmluvné strany budú zhromažďovať svoje skúsenosti a vymieňať si informácie ohľadom svojich zákonov, aby sa zlepšil pohyb a bezpečnosť dopravy počas dopravnej špičky (víkendy, štátne sviatky, turistická sezóna).5. Zmluvné strany spolupracujú na podpore zavedenia, rozvoja a koordinácie interoperabilných informačných systémov v cestnej doprave.6. Zmluvné strany sa taktiež snažia zharmonizovať technickú pomoc poskytovanú vodičom, šírenie dôležitých informácií o doprave a núdzových službách, vrátane služieb sanitných vozov a ostatných záležitostí dôležitých pre vodičov.HLAVA IVZJEDNODUŠENIE FORMALÍTČlánok 11Zjednodušenie formalít1. Zmluvné strany súhlasia so zjednodušením formalít týkajúcich sa pohybu tovarov prepravovaných v súlade s touto dohodou.2. Zmluvné strany súhlasia so začatím rokovaní s cieľom uzatvoriť dohodu o zjednodušení kontroly a formalít týkajúcich sa prepravy tovarov.3. Zmluvné strany súhlasia, v nevyhnutnom rozsahu, uskutočniť spoločné opatrenia a podporiť prijatie ďalších zjednodušovacích opatrení.HLAVA VZÁVEREČNÉ USTANOVENIAČlánok 12Rozšírenie rozsahuAk jedna zo zmluvných strán usúdi, na základe skúseností pri uplatňovaní tejto dohody, že iné opatrenia, ktoré nepatria do rozsahu tejto dohody sú v záujme koordinovanej európskej dopravnej politiky a mohli by najmä pomôcť riešiť problémy tranzitnej dopravy, predloží v tejto súvislosti návrh druhej zmluvnej strane.Článok 13Spoločný výborOrgán zodpovedný za spoluprácu je spoločný výbor, ktorý sa bude uvádzať pod názvom "Dopravný výbor spoločenstva a Rumunska". Výbor:- pozostáva z predstaviteľov, ktorých vymenuje spoločenstvo a Rumunsko,- zasadá na požiadanie jednej zo zmluvných strán, striedavo na území jednej zo zmluvných strán,- stanoví vlastný rokovací poriadok,- koná po vzájomnej dohode,- zabezpečí náležité uplatňovanie tejto dohody, a najmä:a) preskúma spôsoby spolupráce a podpory kombinovanej dopravy a aspoň raz za dva roky vyhodnotí pokrok dosiahnutý v tejto oblasti;b) každé dva roky reviduje prílohy k tejto dohode;c) rieši akékoľvek nezrovnalosti, ktoré vzniknú pri uplatňovaní alebo interpretácii tejto dohody. Ak sa tieto nezrovnalosti nevyriešia, rozhodnutie bude predmetom nasledujúceho stretnutia spoločného výboru, ktoré sa uskutoční do dvoch mesiacov odo dňa odvolania v súlade s podmienkami ustanovenými v v jeho rokovacom poriadku;d) bude koordinovať monitoring, prognózovanie a ostatnú štatistickú prácu týkajúcu sa medzinárodnej cestnej a kombinovanej dopravy a najmä cestnej tranzitnej dopravy;e) prijme, ak je vhodné, opatrenia týkajúce sa technického prispôsobenia ustanovení súčasnej dohody;f) v prípade potreby vypracuje odporúčania na zvýšenie počtu povolení/nálepiek;g) v prípade potreby prediskutuje všetky ostatné témy dôležité pri uplatňovaní tejto dohody.Článok 14Porušenie1. V prípade, že cestné vozidlo alebo vodič takéhoto vozidla poruší ustanovenia tejto dohody, oprávnený orgán zmluvnej strany, na ktorého území došlo k porušeniu, môže o ňom upovedomiť príslušný orgán druhej zmluvnej strany, ktorý uskutoční opatrenia v súlade s vnútroštátnymi právnymi predpismi.2. Oprávnený orgán, ktorý takéto upovedomenie obdrží, čo najskôr informuje oprávnený orgán druhej zmluvnej strany o vykonaných postupoch.3. Ustanovenia tohto článku nemajú žiadny vplyv na právoplatné sankcie, ktoré môžu uložiť súdy alebo vynucovacie orgány buď členského štátu Európskeho spoločenstva alebo Rumunska podľa toho, na území ktorého došlo k porušeniu.Článok 15Doba trvania dohodyDohoda sa uzatvára na dobu piatich rokov. Ak ani jedna zo zmluvných strán dohodu nevypovie najneskôr do 12 mesiacov pred uplynutím tohto obdobia, dohoda sa automaticky predĺži o ďalšie tri roky.Článok 16Vypovedanie dohodyKaždá strana môže dohodu vypovedať 12 mesiacov po oznámení druhej strane.Článok 17PrílohyPrílohy tvoria neoddeliteľnú súčasť tejto dohody.Článok 18JazykyTáto dohoda je vyhotovená v dánskom, holandskom, anglickom, fínskom, francúzskom, nemeckom, gréckom, talianskom, portugalskom, španielskom, švédskom a rumunskom jazyku, pričom každé znenie je rovnako autentické.Článok 19Nadobudnutie platnostiTáto dohoda sa uzatvorí v súlade s vlastnými postupmi zmluvných strán. Dohoda nadobúda platnosť prvý deň druhého mesiaca po vzájomnom oznámení zmluvných strán o ukončení postupov potrebných na tento účel.Hecho en Luxemburgo, el veintiocho de junio del dos mil uno.Udfærdiget i Luxembourg den otteogtyvende juni to tusind og en.Geschehen zu Luxemburg am achtundzwanzigsten Juni zweitausendundeins.Έγινε στο Λουξεµβούργο, στις είκοσι οκτώ Ιουνίου δύο χιλιάδες ένα.Done at Luxembourg on the twenty-eighth day of June in the year two thousand and one.Fait à Luxembourg, le vingt-huit juin deux mille un.Fatto a Lussemburgo, addì ventotto giugno duemilauno.Gedaan te Luxemburg, de achtentwintigste juni tweeduizendeneen.Feito em Luxemburgo, em vinte e oito de Junho de dois mil e um.Tehty Luxemburgissa kahdentenakymmenentenäkahdeksantena päivänä kesäkuuta vuonna kaksituhattayksi.Som skedde i Luxemburg den tjugoåttonde juni tjugohundraett.Intocmit la Luxemburg, la douazeci si opt iunie doua mii unu.Por la Comunidad EuropeaFor Det Europæiske FællesskabFür die Europäische GemeinschaftΓια την Ευρωπαϊκή ΚοινότηταFor the European CommunityPour la Communauté européennePer la Comunità europeaVoor de Europese GemeenschapPela Comunidade EuropeiaEuroopan yhteisön puolestaPå Europeiska gemenskapens vägnar+++++ TIFF +++++Pentru România+++++ TIFF +++++[1] Ú. v. ES L 235, 17.09.1996, s. 59.[2] Ú. v. ES L 370, 31.12.1985, s. 1.[3] Ú. v. ES L 370, 31.12.1985, s. 8.--------------------------------------------------


title: 2008/522/ES: Rozhodnutie Európskeho parlamentu z  24. apríla 2007 o účtovnej závierke Európskej agentúry pre lieky za rozpočtový rok 2005

text:
               15.7.2008

               SK

               Úradný vestník Európskej únie

               L 187/133

      ROZHODNUTIE EURÓPSKEHO PARLAMENTU

   z 24. apríla 2007
   o účtovnej závierke Európskej agentúry pre lieky za rozpočtový rok 2005
   (2008/522/ES)
   EURÓPSKY PARLAMENT,
   so zreteľom na konečnú účtovnú závierku Európskej agentúry pre lieky za rozpočtový rok 2005 (1),
   so zreteľom na správu Dvora audítorov o overení ročnej účtovnej závierky Európskej agentúry pre lieky za rozpočtový rok 2005 spolu s odpoveďami agentúry (2),
   so zreteľom na odporúčanie Rady z 27. februára 2007 (5711/2007 – C6-0080/2007),
   so zreteľom na Zmluvu o ES, a najmä na jej článok 276,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,
   so zreteľom na nariadenie Európskeho parlamentu a Rady (ES) č. 726/2004 z 31. marca 2004, ktorým sa stanovujú postupy Spoločenstva pri povoľovaní liekov na humánne použitie a na veterinárne použitie a pri vykonávaní dozoru nad týmito liekmi a ktorým sa zriaďuje Európska agentúra pre lieky (4), a najmä so zreteľom na jeho článok 68,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 (5) a najmä na jeho článok 94,
   so zreteľom na článok 71 a prílohu V rokovacieho poriadku,
   so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A6-0099/2007),

               1.

               berie na vedomie nasledujúce údaje v konečnej účtovnej závierke Európskej agentúry pre lieky za rozpočtové roky 2004 a 2005:
               Príjmy a výdavky za rozpočtové roky 2004 a 2005

                           (v tis. EUR)

                           2005

                           2004

                              Príjmy

                           Poplatky súvisiace s povoleniami o uvedení na trh

                           72 613

                           68 412

                           Dotácie Komisie vrátane príspevkov z EHP

                           22 847

                           20 529

                           Dotácie Spoločenstva na lieky na ojedinelé ochorenia

                           6 110

                           4 026

                           Príspevky na programy Spoločenstva

                           0

                           0

                           Administratívne príjmy

                           3 423

                           1 973

                           Rôzne príjmy

                           1 643

                           1 473

                              Spolu (a)

                              106 636

                              96 413

                              Výdavky

                           Výdavky na zamestnancov

                           40 057

                           34 333

                           Administratívne výdavky

                           17 022

                           11 224

                           Prevádzkové výdavky

                           41 999

                           38 573

                           Odpisy

                           5 333

                           3 650

                           Ostatné výdavky

                           104

                           280

                              Spolu (b)

                              104 515

                              88 060

                              Prevádzkový výsledok (c = a – b)

                              2 121

                              8 353

                              Finančný výsledok (e)

                           2 257

                           1 160

                              Hospodársky výsledok (f = c + e)

                              4 378

                              9 513

                              Zdroj: Údaje agentúry – v tejto tabuľke sú zhrnuté údaje, ktoré poskytla agentúra vo svojej účtovnej závierke.

               2.

               schvaľuje účtovnú závierku Európskej agentúry pre lieky za rozpočtový rok 2005;

               3.

               poveruje svojho predsedu, aby postúpil toto rozhodnutie výkonnému riaditeľovi Európskej agentúry pre lieky, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            predseda

         Hans-Gert PÖTTERING

            generálny tajomník

         Harald RØMER

      (1)  Ú. v. EÚ C 266, 31.10.2006, s. 4.

      (2)  Ú. v. EÚ C 312, 19.12.2006, s. 12.

      (3)  Ú. v. ES L 248, 16.9.2002, s. 1. Nariadenie zmenené a doplnené nariadením (ES, Euratom) č. 1995/2006 (Ú. v. EÚ L 390, 30.12.2006, s. 1).

      (4)  Ú. v. EÚ L 136, 30.4.2004, s. 1. Nariadenie zmenené a doplnené nariadením (ES) č. 1901/2006 (Ú. v. EÚ L 378, 27.12.2006, s. 1).

      (5)  Ú. v. ES L 357, 31.12.2002, s. 72.